text: embedsforbrydelse
  
  publiceret: 2009-01-30 09:56:44+01:00
  Embedsforbrydelse, samlebetegnelse for en række lovovertrædelser, som opregnes i Straffeloven kap. 16. Bestemmelserne vedrører forhold, som er begået af personer, der handler i udøvelse af offentlig tjeneste eller i medfør af et offentligt hverv eller en offentlig beskikkelse. Modtagelse af bestikkelse, brug af ulovlige midler til opnåelse af en tilståelse, undladelse af at opfylde en tjenestepligt, brud på tavshedspligt eller grov eller oftere gentagen forsømmelse eller skødesløshed i tjenesten er eksempler på embedsforbrydelser. Endvidere kan Straffelovens foreskrevne straf for falsk anklage, forbrydelse vedrørende bevismidler, legemsangreb, frihedsberøvelse, underslæb og mandatsvig forhøjes "med indtil det halve" (indtil halvanden gang straffen), hvis overtrædelserne er begået under udførelsen af offentlig tjeneste eller hverv m.m. Om disciplinærstraf for tjenestemænd, se tjenestemandssag.